► Уның замандаштары фекере һәм баһаһына ярашлы, Зәйнулла ишан Аллаһы Тәғәлә асылын белеүҙең иң юғары рухи бейеклегенә етеп, «Ҡотоп Заман» титулына лайыҡ булған. Был исем суфый иерархияһының иң юғары кимәленә етеүҙе белдереп, ошолай тип нарыҡланған суфыйҙың Хоҙай тарафынан һайлап алынғанлығын, уның вәли зат (Хоҙайға яҡын) булыуын аңлатҡан. Бындай титуллы суфыйға мосолман донъяһында контроллек итеү хоҡуғы бирелгән. Зәйнулла ишан бар Рәсәй мосолмандары мөхитендә оло абруй ҡаҙанған. Мин Дағстанда, Буйнакск ҡалаһында булғанда, ҡала мәсете имамы үҙенең ҡартатаһының (ул да шәйех булған) ҡулъяҙма китабын күрһәткәйне. Ошо китаптағы силсиләлә Зәйнулла Рәсүлевтың исеме айырып, ҡыҙыл ҡара менән яҙылған. Ял көнө, Нәҡшбәндиә тәриҡәтенең дөйөм зекерен башҡарғандан һуң, намаҙҙа ҡатнашыусылар Зәйнулла ишан рухына доға ҡылды.